杨万里
都下和同舍客李元老承信赠诗之韵
论交何必星霜久，白头得似倾盖友。
长安市上李将军，挽弓旧不论石斗。
只今有子似渠长，清夜读书雪边牖。
云端烽烟半点无，怪来将军不好武。
遗我骊珠三百颗，字字镌鑱未曾苟。
得得且看钱塘潮，莫莫言攀渭城柳。
朝家金印斗样大，情知不上书生肘。
儒冠多误侬饱谙，毛锥焉用君知否。
便应早请终军缨，径须系取单于首。
居延蒲类水如天，吹作春风一杯酒。
归来冠剑上凌烟，剩作功名落人口。
如何收剑许光芒，也趁槐花黄里走。
献璞虽真不救胫，绝弦何如只停手。
人生匹似风中花，荣瘁升沉岂非偶。
与君早赋归去来，名垂万古知何有。
不如耳热歌鸣鸣，醉帽欹倾衣不细。
诗流唱和秋虫鸣，僧房问荅狮子吼。
尽令俗客不妨来，白眼相看勿分剖。